طالبان وایي په پوځي روغتون باندې د داعشیانو برید یې ناکامه کړی دی
چارواکي پخلی کوي چې دا چاودنې د سه شنبې په ماسپښین د دکابل دلسمې حوزې اړوند شوي چې یوه پکې د سردار محمد داود خان روغتون مخې ته اؤ بله ددغه روغتون ترڅنګ شوې ده. 
پېښور/واشنګټن — د افغانستان سرښار کابل کې په سردار محمد داود خان پوځي روغتون د نهې، سه شنبې، په ورځ د ځانمرګي او د مسلح وسله والو په حمله کې رپورټونه وايي لږ تر لږه 15 کسان وژل شوي دي. د طالبانو ویاند ذبیح الله مجاهد، دا برید د "داعشي فتنه ګرو" بللی او ویلي یې دي چې بریدکوونکي وړاندې تر دې چې هدف ته ورسیږي، د طالب جنګیالیو لخوا په نښه او ووژل شول. ذبیح الله مجاهد زیاته کړې ده چې د روغتون/هسپتال دننه څوک ندي ژوبل شوي، خو د روغتونه بهر، ۳ ښځې او یو ماشوم وژل شوی دی. همدا راز د طالبانو ویاند ویلي چې په برید د دوی درې طالبان هم وژل شوي دي. د طالبانو د دفاع وزارت ویاند هم په واټساپ پیغام کې د یو شمېر جسدونو تصویرونه خپاره کړي چې په وینو لړلي دي او د طالبانو په وینا، دا هغه داعشي وګړي و چې په روغتون یې برید کړی و. داسې ناتایید شوي رپوټونه هم شته چې په پوځي روغتون باندې برید کې، د طالبانو یو لوی کمانډر، قاري حمدالله مخلص هم وژل شوی دی، خو طالبانو تر اوسه ددې خبر پخلی ندی کړی. قاري مخلص یو له هغو طالب جنګیالیو ځیني و چې د اګسټ په ۱۵مه اول ځل د افغانستان صدارتي اېوان (ارګ) ته ننوتی او تصویرونه یې په الجزیره ټي وي هم خپاره شول. بل پلو، ای اېف پي خبري ادارې رپورټ وايي د کابل په وزیر اکبر خان سیمه کې په هسپتال حمله کې لږ تر لږه 19 کسان وژل شوي دي. د وي او ای او د رویټرز خبري ادارې رپورټونه په حمله کې وژل شویو کسانو شمېره 15 یادوي. ای اېف پي خبري اداره د یو چارواکي له قوله وايي په روغتون حمله په موټر سایکل سور ځانمرګي بمبار شروع کړه چې د ځان پورې تړلي چاودېدونکي مواد یې د هسپتال په دروازه وچلول. د وي او ای د رپورټ ترمخه د حمله کوونکو یوې ډلې چې ځانمرګي برید کوونکي پکې هم شامل وو په کې کابل په سردار ممحمد داود خان پوځي روغتون حمله وکړه. د افغانستان حکومتي خبري ادارې د عیني شاهدینو له قوله وویل د حملې په شا داعش خراسان ډله ده خو نور تفصیل یې وړاندې نه کړو. د طالبانو د واکمنۍ نه وروسته داعش په افغانستان کې د یو شمېر خونړیو حملو ذمه واري منلې ده. د طالبانو یو چارواکي وویل د کابل په وزیر اکبر خان علاقه کې په حمله کې اول د هسپتال په دروازه چاودنه وشوه او د طالبان یو ترجمان بلال کریمي وویل دویمه چاودنه د هسپتال دننه وشوه. په ابتدایي رپورټونو کې وېل شوي وو چې د چاودنو ترڅنګ حمله کوونکو د هسپتال شا او خوا علاقه کې سختې ډزې هم کړي دي. د حملې وروسته د طالبانو امنیتي ځواکونه سیمې ته ورسیدل اؤ مړي او زخمیان یې روغتونونو ته د رسولو کار پیل کړی دی. په عین حال کې عیني شاهدینو وي او ای ته ویلي په جلال اباد ښار کې دوه کسان د نهې، سه شنبې، په ورځ تېزندي کړی شوي او دوه وروڼه په جدا پېښه کې وژل شوي دي. د رپورټ ترمخه طالب چارواکي د مرګونو، خلکو د اعدام کېدلو او د هدفي وژنو د هغه لړۍ په اړه خبرې نه کوي چې په جلال اباد او په کونړ کې دا مهال دوام لري. ځايي خلک وايي دا وژنې د داعش خراسان ډلې سره تړون لري چې طالبان یې هدف کوي. بلخوا، طالبانو دا رپورټونه رد کړي چې د پخواني حکومت غړي په داعش خراسان ډله کې شاملېږي. طالبان وايي دا جعلي خبرونه او په فېسبوک د ځینېو اکاونټونو پروپګېنډه کېدلی شي. طالبان وايي داسې څه شواهد نشته او نه هم دا خبره امکان لري.